**Kreatív szlogeníró pályázatot hirdetünk**

Bár a február az év legrövidebb hónapja, mégis három, a prevenció szempontjából nagyon fontos nap is erre az időszakra esik. Ezek a *Safer Internet Day* (SID - Biztonságos internet napja*) és* az *Európai Segélyhívó Szám Napja* (február 11.), valamint az *Áldozatok napja* (február 22.).

A három nemzetközi naphoz kapcsolódva a Csongrád-Csanád Vármegyei Rendőr-főkapitányság Bűnmegelőzési Osztálya **szlogeníró pályázatot** hirdet. Olyan rövid, figyelemfelhívó mondatokat, prevenciós tanácsokat várunk, amelyek felhívják a figyelmet az offline és online tér veszélyeire, az áldozattá válás elkerülése illetve a drogprevenció fontosságára, valamint a 112-es segélyhívó szám ismeretére.

**Kik pályázhatnak?**

Minden korosztálytól - legyen az diákok, pedagógusok vagy éppen szülők, nagyszülők - várunk ötleteket, hisz más és más szempontból látnak egy-egy veszélyforrást, problémát, tehát korhatárra vonatkozó megkötés nincs.

**Pályázat típusa:**

Rövid, figyelemfelkeltő szlogeneket várunk, amelyek hatékonyan közvetítik a biztonság fontosságát, a legalapvetőbb ismereteket (pl.: „*Egy hívás életeket menthet - tárcsázd a 112-t!” „Gondolkodj, mielőtt kattintasz!”, „Az igazi erő nemet mondani a kísértésre.*”)

**Beküldés módja és határideje:**

Kizárólag **saját jelmondatokat** várunk a [barka@csongrad.police.hu](mailto:barka@csongrad.police.hu) címre **2025. február 17-ig**. A tárgymezőbe kérjük beírni a *„kreatív szlogen”* kifejezést! Egy pályázó több mondatot is beküldhet (azonban az esetleges plagizálással kapcsolatos jogi vitákért felelősséget nem tudunk vállalni)! A pályázati anyagok mellett kérjük a **szerzői jognyilatkozatot kitöltve** megküldeni. Csoportos pályázat esetén a csoport tagjai által, személyenként kitöltött nyilatkozatokat szintén csatolni kell a pályaműhöz. A pályázati kiírás és a jognyilatkozat elérhető a [www.bulisbiztonsag.hu](http://www.bulisbiztonsag.hu) oldalon.

**Nyeremények:**

A legfigyelemfelhívóbb mondatok beküldőit különféle bűnmegelőzéssel kapcsolatos tárgyakkal jutalmazzuk, valamint viszontláthatják, illetve hallhatják szlogenjeiket a (közösségi) média felületein is!